Die nasionale vlag van Saoedi-Arabië is op 15 Maart 1973 amptelik in gebruik geneem. Die vlag vertoon ’n eenvoudige groen baan met die sjahada-inskripsie en ’n swaard in wit in die middel van die vlag.
Die groen kleur van die vlag verteenwoordig Islam en die swaard staan vir die Huis van Saoed, die stigtersdinastie van die land, of die militêre mag en vaardigheid van Saoedi-Arabië.
Die vlag se voor- en agterkante is identies om te verseker dat die sjahada korrek van beide kante gelees word (van regs na links). Die swaard is gepunt na links, in die rigting waarin die skrif loop. Die vlag moet só gehys word dat die vlagpaal vir die aanskouer aan die regterkant is, in teenstelling met die meeste ander vlae waar die vlagpaal aan die linkerkant van die vlag is. Die vlag se groen is Pantone 349 C (C90, M12, Y95, K40)
Die Huis van Saoed, die regerende familie van Saoedi-Arabië, word lank reeds verbind met die Wahabisme. Die Wahabi’s het sedert die 18de eeu die sjahada op hul vlae gebruik. In 1902 het Abdulaziz Abdulrahman Al-Saoed, leier van die Huis van Saoed en toekomstige stigter van die Koninkryk van Saoedi-Arabië, ’n swaard tot hierdie vlag toegevoeg. Die ontwerp van die vlag is egter eers op 15 Maart 1973 gestandaardiseer en variante met twee swaarde en/of ’n wit vertikale baan aan die vlagpaalkant is dikwels gebruik. Teen 1938 het die het die vlag sy basiese voorkoms vorm aangeneem behalwe dat die swaard ’n ander ontwerp gehad het (met ’n krommer lem) en dat die sjahada meer van die vlag beslaan het.
Die burgerlike vaandel wat vir handelskepe op see gebruik word, is ’n groen vlag met die staatsvlag in die skildhoek (met ’n wit fraiing. Die koninklike standaard is die staatsvlag met die palmboom en swaarde in die skildhoek.